CELEX: 52016PC0644
Language: da
Date: 2016-10-07
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 7.10.2016
            COM(2016) 644 final
            2016/0314(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Forslagets begrundelse og formål
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 5. april 2016 anmodede Den Italienske Republik om bemyndigelse til fortsat at indrømme afgiftsfritagelse til afgiftspligtige personer med en omsætning på under 65 000 EUR. I overensstemmelse med momsdirektivets artikel 395, stk. 2, underrettede Kommissionen ved brev af 21. juni 2016 de øvrige medlemsstater om Den Italienske Republiks anmodning. Ved brev af 22. juni 2016 underrettede Kommissionen Den Italienske Republik om, at den rådede over alle de nødvendige oplysninger til at kunne vurdere anmodningen.
            
            
               Sammenhæng med de gældende regler på samme område
            
            
               Ifølge kapitel 1 i afsnit XII i momsdirektivet har medlemsstaterne mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årlig omsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.
            
            
               Denne foranstaltning blev første gang indført i medfør af bestemmelserne i artikel 14 i Rådets direktiv 67/228/EØF
                  2
               . De medlemsstater, som ikke udnyttede den i denne bestemmelse anførte mulighed, kunne efterfølgende, i henhold til artikel 24, stk. 2, litra b), i direktiv 77/388/EØF
                  3
               , som nu er indarbejdet som momsdirektivets artikel 285, stk. 1, kun indrømme afgiftsfritagelse for afgiftspligtige personer, hvis årlige omsætning ikke overstiger 5 000 EUR. Den Italienske Republik har ikke udnyttet den i artikel 14 i Rådets direktiv 67/228/EØF omhandlede mulighed.
            
            
               På grund af det store antal afgiftspligtige personer med en meget lav årlig omsætning anmodede Den Italienske Republik i 2007 om en fravigelse i form af fritagelse for afgiftspligtige personer med en årlig omsætning på under 30 000 EUR med det formål at forenkle de små virksomheders momsforpligtelser og lette de nationale skattemyndigheders afgiftsopkrævning. Denne fravigelse blev indrømmet ved Rådets beslutning 2008/737/EF
                  4
                med virkning indtil den 31. december 2010 og efterfølgende forlænget ved Rådets gennemførelsesafgørelse 2010/688/EU
                  5
                indtil den 31. december 2013 og derefter indtil den 31. december 2016 ved Rådets gennemførelsesafgørelse 2013/678/EU
                  6
               , hvori den tilladte tærskel for fritagelse desuden blev hævet til 65 000 EUR i årlig omsætning. Den Italienske Republik har nu anmodet om, at foranstaltningen, som er frivillig for afgiftspligtige personer, bliver forlænget indtil den 31. december 2019. Den Italienske Republik har også anmodet Kommissionen om at overveje en forlængelse indtil den 31. december 2022. 
            
            
               Ud fra de oplysninger, som Den Italienske Republik har fremlagt, vil foranstaltningens virkning på de samlede afgiftsindtægter fra det endelige forbrug tilsyneladende være ubetydelig.
            
            
               Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. Det bør endvidere bemærkes, at bestemmelserne i artikel 281-294 i direktiv 2006/112/EF om særordningen for små virksomheder i øjeblikket er til revision. Som bebudet i handlingsplanen for moms
                  7
                vil Kommissionens forslag i form af en omfattende forenklingspakke blive fremlagt inden udgangen af 2017.
            
            
               Det foreslås derfor at forlænge fravigelsen i endnu en periode indtil den 31. december 2019 eller indtil datoen for ikrafttrædelsen af et direktiv om ændring af bestemmelserne i direktiv 2006/112/EF om særordningen for små virksomheder, alt efter hvilken dato der kommer først. På grund af den igangværende revision bør en forlængelse af fravigelsen indtil den 31. december 2022 ikke tages i betragtning. Afgiftspligtige personer bør fortsat kunne vælge den normale momsordning.
            
            
               Sammenhæng med Unionens politik på andre områder
            
            
               Fravigelsen er i overensstemmelse med målsætningerne i Kommissionens meddelelse "Tænk småt først" – En "Small Business Act" for Europa
                  8
               , hvori medlemsstaterne opfordres til at tage hensyn til SMV'ernes særlige karakteristika ved udformning af lovgivningen og derfor til at forenkle reglerne. Derudover er der ikke konstateret problemer med anvendelsen af foranstaltningen eller med tilsynet af de virksomheder, der er omfattet heraf.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
         
         
            
               •Proportionalitetsprincippet
            
            
               Afgørelsen vedrører en bemyndigelse til en medlemsstat på dennes egen anmodning og udgør ikke en forpligtelse.
            
            
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at forenkle momsforpligtelserne for små virksomheder og at gøre momsopkrævningen lettere for de nationale skattemyndigheder. 
               
            
            
               •Valg af retsakt
            
            
               
                  Foreslået reguleringsmiddel: Gennemførelsesafgørelse vedtaget af Rådet.
               
               
                  Andre midler ville ikke være hensigtsmæssige af følgende grund:
               
               
                  I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til en enkelt medlemsstat.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSENTER OG KONSEKVENSANALYSER
            
            
               •Høringer af interesserede parter
            
            
               Ikke relevant.
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               Afgørelsen tager sigte på at videreføre en forenklingsforanstaltning, der indrømmer afgiftsfritagelse for virksomheder med en årlig omsætning på under 65 000 EUR. Dette indebærer en betydelig formindskelse af den administrative byrde for SMV'er og skattemyndighederne. På den anden side vil der blive betalt mindre moms. Det skal også bemærkes, at den forenklede ordning er valgfri.
            
            
               På grund af fravigelsens snævre anvendelsesområde og den begrænsede tidsmæssige anvendelse vil virkningen under alle omstændigheder være begrænset.  
            
            
               4.VIRKNINGER FOR BUDGETTET
            
            
               Forslaget har ingen konsekvenser for EU’s budget, eftersom Italien vil gennemføre en kompensationsberegning i henhold til artikel 6 i Rådets forordning (EØF, Euratom) nr. 1553/89
                  9
               .
            
            
               5.ANDRE FORHOLD
            
            
               Forslaget indeholder en udløbsklausul.
            
            
               2016/0314 (NLE)
            
         
         
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  10
               , særlig artikel 395, 
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets beslutning 2008/737/EF
                  11
                fik Italien tilladelse til som en fravigelsesforanstaltning indtil den 31. december 2010 at indrømme afgiftsfritagelse til afgiftspligtige personer, hvis årsomsætning ikke overstiger 30 000 EUR. Fravigelsen blev efterfølgende forlænget indtil den 31. december 2013 ved Rådets gennemførelsesafgørelse 2010/688/EU
                  12
                og derefter indtil den 31. december 2016 ved Rådets gennemførelsesafgørelse 2013/678/EU
                  13
               , hvori den tilladte tærskel for fritagelse desuden blev hævet til 65 000 EUR i årlig omsætning.
            
            
               (2)Ved brev registreret i Kommissionen den 5. april 2016 anmodede Italien om tilladelse til at indføre en foranstaltning, der fraviger artikel 285 i direktiv 2006/112/EF, for fortsat at kunne indrømme afgiftsfritagelse til afgiftspligtige personer med en årlig omsætning på under 65 000 EUR Denne foranstaltning vil fritage disse afgiftspligtige personer for merværdiafgift (moms).
            
            
               (3)Kommissionen underrettede ved brev af 21. juni 2016 de øvrige medlemsstater om Italiens anmodning. Ved brev af 22. juni 2016 underrettede Kommissionen Italien om, at den rådede over alle de nødvendige oplysninger til at kunne vurdere anmodningen.
            
            
               (4)Medlemsstaterne har allerede adgang til en særordning for små virksomheder i henhold til afsnit XII i direktiv 2006/112/EF. Den forlængede ordning fraviger kun momsdirektivets artikel 285 (for så vidt angår dens anvendelse på Italien) i det omfang tærsklen for den årlige omsætning er højere end tærsklen på de 5 000 EUR.
            
            
               (5)Fravigelsen er i overensstemmelse med målsætningerne i Kommissionens meddelelse "Tænk småt først" – En "Small Business Act" for Europa" af 25. juni 2008
                  14
               .
            
            
               (6)Da denne fravigelsesforanstaltning har medført en begrænsning af momsforpligtelserne for mindre virksomheder, bør Italien indrømmes tilladelse til at anvende foranstaltningen i endnu en begrænset periode. Afgiftspligtige personer bør stadig kunne vælge den normale momsordning.
            
            
               (7)Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. Desuden er bestemmelserne i artikel 281-294 i direktiv 2006/112/EF om særordningen for små virksomheder til revision. Fravigelsen bør derfor være tidsbegrænset og ledsages af en udløbsklausul.
            
            
               (8)Ifølge Italiens oplysninger vil den hævede tærskel have en ubetydelig virkning på de samlede afgiftsindtægter fra det endelige forbrug.
            
            
               (9)Fravigelsen får ingen indvirkning på EU's egne indtægter fra merværdiafgift —
            
            
               VEDTAGET DENNE AFGØRELSE: 
            
            
               Artikel 1
            
            
               Artikel 2 i gennemførelsesafgørelse 2013/678/EU affattes således: 
            
         
         
            
               "Artikel 2
            
            
               Denne afgørelse får virkning på dagen for meddelelsen.
            
            
               Afgørelsen finder anvendelse fra den 1. januar 2017 indtil datoen for ikrafttrædelsen af et direktiv om ændring af bestemmelserne i artikel 281-294 i direktiv 2006/112/EF om særordningen for små virksomheder, eller indtil den 31. december 2019, alt efter hvilken dato der kommer først.
            
            
               Artikel 2
            
            
               Denne afgørelse er rettet til Den Italienske Republik.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  Rådets andet direktiv 67/228/EØF af 11. april 1967 om harmonisering af medlemsstaternes lovgivning om omsætningsafgifter - Det fælles merværdiafgiftssystems struktur og de nærmere regler for dets anvendelse (EFT 71 af 14.4.1967, s. 1303).
               
               
                  
                     (3)
                  Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (EFT L 145 af 13.6.1977, s. 1).
               
               
                  
                     (4)
                  Rådets beslutning 2008/737/EF af 15. september 2008 om bemyndigelse af Den Italienske Republik til at anvende en foranstaltning, der fraviger bestemmelserne i artikel 285 i direktiv 2006/112/EF om det fælles merværdiafgiftssystem, EUT L 249 af 18.9.2008, s. 13.
               
               
                  
                     (5)
                  Rådets gennemførelsesafgørelse 2010/688/EU af 15. oktober 2010 om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem, EUT L 294 af 12.11.2010, s. 12. 
               
               
                  
                     (6)
                  
                  
                     Rådets gennemførelsesafgørelse 2013/678/EU af 15. november 2013 om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
                  
                  , EUT L 316 af 27.11.2013, s. 35.
               
               
                  
                     (7)
                  Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms – Mod et fælles europæisk momsområde – De svære valg, Bruxelles, den 7.4.2016, COM(2016) 148 final.
               
               
                  
                     (8)
                  KOM(2008) 394 af 25. juni 2008.
               
               
                  
                     (9)
                  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).
               
               
                  
                     (10)
                  EUT L 347 af 11.12.2006, s. 1.
               
               
                  
                     (11)
                  Rådets beslutning 2008/737/EF af 15. september 2008 om bemyndigelse af Den Italienske Republik til at anvende en foranstaltning, der fraviger bestemmelserne i artikel 285 i direktiv 2006/112/EF om det fælles merværdiafgiftssystem, EUT L 249 af 18.9.2008, s. 13. 
               
               
                  
                     (12)
                  Rådets gennemførelsesafgørelse 2010/688/EU af 15. oktober 2010 om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem, EUT L 294 af 12.11.2010, s. 12. 
               
               
                  
                     (13)
                  
                  
                     Rådets gennemførelsesafgørelse 2013/678/EU af 15. november 2013 om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
                  
                  , EUT L 316 af 27.11.2013, s. 35.
               
               
                  
                     (14)
                  Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget – "Tænk småt først" – En "Small Business Act" for Europa, Bruxelles, den 25.6.2008, KOM(2008) 394 endelig.